**Délkelet-Európa és a Visegrádi Csoport parlamenti küldöttségeinek**

**NYILATKOZATA DÉLKELET-EURÓPA EURÓPAI INTEGRÁCIÓJÁRÓL**

(Budapest, 2021. szeptember 24.)

Mi, a délkelet-európai partnerek és a Visegrádi Csoport parlamenti elnökei ezúton megerősítjük elkötelezettségünket az Európai Unió bővítése, illetve Délkelet-Európa európai integrációjának felgyorsítása mellett. A budapesti találkozónk során valamennyien egyetértettünk a következőkben.

***Hangsúlyozzuk*** minden európai uniós csatlakozási kilátásokkal rendelkező parlament jogát ahhoz, hogy konstruktívan hozzájáruljon az Európa jövőjéről szóló párbeszédhez.

***Szorgalmazzuk***, hogy a délkelet-európai partnerek is bekapcsolódhassanak az Európa jövőjéről szóló vitába, kifejthessék véleményüket, és részt vehessenek az Európa jövőjéről szóló konferencia eseményein. Ehhez kapcsolódóan ***üdvözöljük*** a magyar kezdeményezésre a Visegrádi Csoport és Ausztria kormányai által közösen e témában 2021 májusában készített informális dokumentumot (non-paper).

***Hangsúlyozzuk***, hogy az EU-nak fenn kell tartania integrációs nyitottságát, és hiteles tagsági perspektívát kell kínálnia Délkelet-Európa számára.

***Felszólítjuk***valamennyi európai uniós tagországot, hogy törekedjenek az EU bővítésének felgyorsítására. A folyamat lassulása súlyos geopolitikai, biztonsági és gazdasági következményekkel jár az Európai Unió számára, illetve globális szerepére nézve. A bővítési folyamat támogatásában kiemelt jelentőséget tulajdonítunk a parlamenteknek.

***Szorgalmazzuk*** a csatlakozási tárgyalások további késedelem nélküli megnyitását, illetve folytatását. Szorgalmazzuk továbbá, hogy a jelenlegi Európai Bizottság mandátumának végéig kerüljön sor egy újabb bővítési körre lehetőség szerint az országok egy csoportjával, de legalábbis záruljanak le a csatlakozási tárgyalások az arra érdemes tagjelöltekkel. Emellett szükség van az arra vonatkozó kötelezettségvállalásra, hogy a bővítési folyamat azt követően is folytatódik.

***Szorgalmazzuk***, hogy tegyünk meg minden tőlünk telhetőt, és használjuk ki a 2020 márciusában elfogadott új bővítési módszertan valamennyi eszközét annak fő célja elérése érdekében: egy dinamikusabb, hitelesebb és kiszámíthatóbb bővítési folyamat megvalósítását. Kiemelt fontosságúnak tartjuk Délkelet-Európa polgárai EU iránti elkötelezettségének fenntartását.

***Üdvözöljük*** a délkelet-európai partnerek elkötelezettségét a megoldandó kérdések tárgyalásos úton történő rendezése, valamint a kölcsönös kapcsolatok erősítése, illetve a vitás ügyek békés rendezése iránt, továbbá a nagyobb fokú együttműködést a környezeti és éghajlati vonatkozású regionális kérdésekben.

***Támogatjuk***a térségbeli partnerek törekvéseit a regionális együttműködés mélyítésére és bővítésére, az egymás közötti koordináció és tapasztalatcsere fokozására, valamint az emberek közötti kapcsolatok erősítésére, mely célok megvalósulásához a Visegrádi Csoport hosszú ideje kézzelfogható segítséget nyújt és fog nyújtani a jövőben is parlamenti vonatkozásban az európai uniós finanszírozású kapacitásfejlesztési programok révén, valamint a Nemzetközi Visegrádi Alapon keresztül biztosított támogatások és ösztöndíjak által, s hasonlóképpen a tudásmegosztáson és a Nyugat-Balkáni Alapnak nyújtott technikai támogatáson keresztül.

***Felszólítunk*** a Délkelet-Európa iránti nagyobb fokú szolidaritásra és a térség gyors támogatására a SARS–COVID–19-járvány kezelésében. Az uniós intézményeknek figyelemmel kell lennie a polgárok egészségére, a gazdaságok újraindítására és a demokráciák megerősítésére Délkelet-Európában.

***Támogatjuk***a „mindenkit érdemei szerint” elv érvényesülését mind a tagjelöltek, mind a potenciális tagjelöltek esetében. Egyúttal támogatjuk a következetes és megkülönböztetés-mentes bővítési folyamatot, azonos feltételek és szabályok mellett, függetlenül a csatlakozási folyamat idejétől.

***Tájékoztatjuk*** parlamentjeinket és kormányainkat a jelen Nyilatkozatról a Visegrádi Csoport és Délkelet-Európa kormányzati és parlamenti együttműködésének összehangolása céljából.

***Felkérjük*** a Visegrádi Csoport parlamenti együttműködését jelenleg vezető magyar Országgyűlés elnökét, hogy e Nyilatkozatot küldje meg az Európai Unió nemzeti parlamentjeinek és az európai uniós intézmények vezetőinek.

*Partnerek:*

|  |  |
| --- | --- |
| KÖVÉR László | Aleksa BEČIĆ |
| Tomasz GRODZKI  Boris KOLLÁR  Radek VONDRÁČEK  Miloš VYSTRČIL  Ryszard TERLECKI | Bakir IZETBEGOVIĆ  Glauk KONJUFCA  Talat XHAFERI  Elvira KOVÁCS  Mimi KODHELI |

*Tiszteletbeli vendégek:*

Nedeljko ČUBRILOVIĆ

PÁSZTOR István

Mirsad ZAIMOVIĆ